Nolikums foto konkursam

„Rudens pieskāriens Skrundas novadā”

**Konkursa tēma**

 „Rudens pieskāriens Skrundas novadā”

**Foto konkursa norises laiks**

Foto konkurss notiek no 2020. gada 1. oktobra līdz 2020. gada 31. oktobrim.

Fotogrāfijas iesniedzamas līdz 2020. gada 31. oktobrim pl. 17.00, sūtot uz e-pasta adresi: **tuac@skrunda.lv**, ar norādi „Konkursam” vai personīgi nogādājot Skrundas novada tūrisma un uzņēmējdarbības atbalsta centrā USB zibatmiņas vai citā datu nesējā.

Nosūtot fotogrāfijas, dalībniekam obligāti jānorāda:

1. vārds, uzvārds,
2. e-pasta adrese,
3. kontakttālrunis,
4. fotogrāfijas uzņemšanas vieta un datums.

Konkursā aicinām iesniegt iepriekš nekur nepublicētas fotogrāfijas, kuras uzņemtas šajā rudenī Skrundas novada teritorijā laikā no 2020. gada 1.-31. oktobrim.

Fotogrāfijās vēlams atspoguļot dabas skatus, ainavas un tūrisma objektus. Iesniedzot fotogrāfijas, konkursa dalībniekam ir jāievēro Fizisko personu datu aizsardzības likums attiecībā uz nofotografētajām personām.

**Konkursa mērķis**

Veicināt pozitīvu Skrundas novada tēla veidošanu, akcentēt, izcelt un popularizēt Skrundas novada skaistākās vietas, kā arī fotogrāfiem dot iespēju radoši izpausties. Konkursu rīko Skrundas tūrisma un uzņēmējdarbības atbalsta centrs sadarbībā ar Skrundas novada pašvaldību.

**Konkursa dalībnieki**

Konkursā kā dalībnieks var piedalīties jebkurš cilvēks, kas konkursa darbus iesniegs atbilstoši nolikumā norādītajām prasībām. Fotokonkursam var iesniegt no vienas līdz trim fotogrāfijām, kas atbilst tēmai, bet nedrīkst būt viena un tā paša kadra versijas ar minimālām atšķirībām.

Iesniedzot fotogrāfijas, autors tās bez atlīdzības nodod Skrundas novada pašvaldības īpašumā, kas patur tiesības iesniegtās fotogrāfijas izmantot savām vajadzībām. Skrundas novada pašvaldība apņemas nodrošināt iesūtīto fotogrāfiju autoru autortiesību aizsardzību, publicējot fotogrāfijas, norādot autora vārdu, uzvārdu.

**Konkursa darbu vērtēšana:**

Vērtēšanu veic apstiprināta žūrija 3 cilvēku sastāvā:

1. Artis Gustovskis - Kuldīgas foto kluba DIVAS UPES vadītājs;
2. Ieva Benefelde - fotogrāfe, pedagoģe;
3. Jānis Vecbrālis, Liepājas foto kluba LIEPĀJAS POZITĪVS vadītājs.

Konkursa žūrijas locekļi nevar būt konkursa dalībnieki. Vērtēšanas procesā un pirms iesniegto fotogrāfiju vērtēšanas nav iespējas noskaidrot dalībnieku personības. Tikai pēc uzvarētāju noteikšanas komisija drīkst iepazīties ar dalībnieku sarakstu. Konkursa žūrija var piešķirt atsevišķas veicināšanas balvas. Katrs žūrijas dalībnieks izvirza savas trīs favorīta fotogrāfijas - pirmajai vietai piešķirot 3 punktus, 2. vietai – 2 punktus un 3. vietai – 1. punktu. Pirmo trīs vietu ieguvēji tiek noteikti pēc iegūto punktu skaita.

**Labāko darbu atlasē tiks vērtēts:**
1.Tehniskā un mākslinieciskā kvalitāte;
2.Jaunrade un oriģinalitāte;
3.Atbilstība konkursa tēmai.

**Iesniedzamo fotogrāfiju kritēriji:**

1. JPG formātā;
2. Faila izmērs ne lielāks par 8MB (failu ielādes ierobežojums);
3. Īsākā mala vismaz 2000px;
4. Fotogrāfija ir Dalībnieka autordarbs;
5. Attēls ir iegūts ar viena kadra metodi, nav izmantota montāža, pievienojot attēla daļas no citiem failiem;
6. Fotogrāfijas var būt uzņemtas ar jebkādu fotokameru (digitālo, analogo) vai elektronisko iekārtu ar fotografēšanas funkciju;
7. Uz attēla nav izvietoti logo, paraksti, dekoratīvi elementi vai ierāmējumi;
8. Attēls un tā saturs atbilst konkursa aprakstam un tēmai, kas uzskaitīti augstāk;
9. Faila nosaukumam jāsatur autora vārds un uzvārds. Piemēram: "Ilze\_Pukite\_001.jpg"
10. Fotogrāfijas nedrīkst būt uzņemtas panorāmskatā;
11. Fotogrāfijās nedrīkst atspoguļot piemiņas vietas un kapus.

**Rezultātu paziņošana un labāko darbu autoru apbalvošana:**

Rezultātu paziņošana un konkursa uzvarētāju apbalvošana notiks līdz 2020. gada 18. novembrim.

Pirmo trīs vietu ieguvēji balvā saņems īpaši apdrukātu T-kreklu, kā arī 1. vietas ieguvējam autora fotogrāfijas izdruka uz kanvas (izm. 20х30 cm).

Visas balvas tiek finansētas no Skrundas TUAC budžeta.

Fotokonkursa labāko fotogrāfiju galerija būs apskatāma Skrundas novada tūrisma informācijas centra facebook lapā <https://www.facebook.com/visitskrunda> un Skrundas pašvaldības mājaslapā [www.skrunda.lv](http://www.skrunda.lv)